Foto: RIA Buyuk Britaniya bosh vaziri Tereza Mey YeI va Britaniya fuqarolarining Brexit’dan keyingi maqomi masalasi Yevroittifoq bilan muzokaralarning boshlang‘ich bosqichida hal qilinishini ma’lum qildi. Bu haqida RIA "Novosti"da xabar berildi. "Fuqarolar maqomi masalasi (YeI bilan) muzokaralarning boshlang‘ich bosqichida muhokama qilinadi. Bizning o‘z pozitsiyamiz bor. Unga ko‘ra, bizning mamlakatimizda yashovchi va jamiyat taraqqiyotiga o‘z hissasini qo‘shuvchi YeI fuqarolari Yevroittifoqda istiqomat qiluvchi britaniyaliklar kabi huquqlarga ega bo‘lishi kerak", - dedi Mey seshanba kuni parlamentda chiqish qilar ekan. Buyuk Britaniya hukumati mart oyi oxirlarida Yevropa Ittifoqidan chiqish jarayoniga start berishi kutilmoqda. Yevroittifoq bilan Brexit shartlariga doir muzokaralar ikki yilcha davom etadi. Muzokaralardagi asosiy masalalardan biri - Buyuk Britaniyada yashovchi Yevropa fuqarolari hamda kontinental Yevropadagi britaniyaliklar maqomi.